Անի Պալյան

Անի Գագիկի Պալյան (), հայազգի լողորդ-պարալիմպիկ։ Լոնդոնի 2012 թվականի պարաօլիմպիական խաղերի մեդալակիր, աշխարհի բազմակի չեմպիոն, Ռուսաստանի բազմակի չեմպիոն և ռեկորդակիր, Ուկրաինայի սպորտի վաստակավոր վարպետ և Ռուսաստանի միջազգային կարգի սպորտի վարպետ լողի հենաշարժական խնդիրներ ունեցող մարզիկների շրջանում։

Կենսագրություն  
Անի Պալյանը ծնվել է 1990 թվականի օգոստոսի 21-ին Թբիլիսիում՝ մանկական ուղեղային կաթված ախտորոշմամբ։ 1991 թվականին Անիի ծնողները տեղափոխվել են Ղրիմ, քանի որ բժիշկները խորհուրդ են տվել երեխային բուժել Սաքիի ցեխով։ Առողջության բարելավման նպատակով 8 տարեկանում նա սկսում է լողալ` Սիմֆերոպոլի արհմիությունների մշակույթի պալատի լողավազանում, այնուհետև Եվպատորիայում։ 10 տարեկանից մասնակցել է մրցումների, 14 տարեկանում լրացրել է սպորտի վարպետության թեկնածուի նորման, իսկ 16 տարեկանում դարձել Ուկրաինայի սպորտի վարպետ։ 2008 թվականից մարզվել է Մարինա Լեսկովսկայայի մոտ։ 2009-2013 թվականներին եղել է Ուկրաինայի ազգային հավաքականի անդամ։ Հանդես գալով Ուկրաինայի հավաքականի կազմում՝ Լոնդոնում կայացած 2012 թվականի ամառային պարալիմպիկ խաղերում նվաճել է բրոնզե մեդալ, երկու ոսկե և երկու բրոնզե մեդալներ աշխարհի առաջնություններում։ 2013 թվականին նրան շնորհվել է Ուկրաինայի սպորտի վաստակավոր վարպետի կոչում։ 2014 թվականին ստացել է Ռուսաստանի քաղաքացիություն։ 2014 թվականի լողի Ռուսաստանի առաջնությանը հենաշարժական խնդիրներ ունեցող մարզիկների  շրջանում նա սահմանել է 4 ռուսական ռեկորդ՝ 50 մ / վ, 200 մ / վ, 400 մ / վ, 50 մ բատերֆլայում և հաղթանակներ տարել այդ սպորտային լողաձևերում։ Ռուսաստանի հաջորդ առաջնությունում (2015) հաղթել է 50 մ ազատ ոճում (33.83 վայրկյան արդյունքով), 50 մ բատերֆլայում (38.67 վայրկյան), 400 մ ազատ ոճում (5 րոպե 24.97 վայրկյան), 200 մ կոմպլեքս լողում (3 րոպե 18.06 վրկ) և 100 մ ազատ ոճում (1 րոպե 13,48 վրկ), ինչպես նաև սահմանել է Ռուսատանի ռեկորդներ 50 և 400 մետր ազատ ոճի մրցատարածությունում։ 2015 թվականին դարձել է աշխարհի չեմպիոն, ինչպես նաև նվաճել է աշխարհի առաջնության արծաթե և երեք բրոնզե մեդալներ։

«Հանուն Ռուսաստանի» համառուսաստանյան ժողովրդական ճակատի ակտիվիստ է, որը սատարում է Ռուսաստանի նախագահ Վլադիմիր Պուտինին։ 2018 թվականին միացել է Putin Team հասարակական շարժմանը։

Պարգևներ 
 Օլգա կայսրուհու III աստիճանի շքանշան (2012),
 «Փառքի և պատվի աստղ» նշան (2012),
 Ղրիմի Ինքնավար Հանրապետության Ֆիզիկական կուլտուրայի և սպորտի վաստակավոր գործիչ (2012),
 Ուկրաինայի սպորտի վաստակավոր վարպետ (2013),
 Միջազգային դասի Ռուսաստանի սպորտի վարպետ (2014),
 Ղրիմի Հանրապետության 2014 թվականի լավագույն մարզուհի «Մեծահասակներ» անվանակարգում։

Ծանոթագրություններ 

Ռուս լողորդներ
Ուկրաինացի լողորդներ